Virallinen lehti nro C 118 , 29/04/1999 s. 0112



KIRJALLINEN KYSYMYS E-2646/98 esittäjä(t): Edward Newman (PSE) komissiolle (1. syyskuuta 1998) Aihe: Laittomat maahanmuuttajat ja turvapaikanhakijat Migration News Sheetin (heinäkuu 1998) julkaisemien tietojen mukaan Euroopan unioni on luvannut antaa Turkille rahoitusapua "laittomille maahanmuuttajille" tarkoitettujen huostaanottokeskusten rakentamiseen. 1. Voiko komissio vahvistaa tai kumota tiedot kyseisen tarjouksen tekemisestä Turkille, riippumatta Turkin hallituksen tarjoukseen antamasta vastauksesta? 2. Jos kyseinen tarjous tehtiin, oliko kyseiselle rahoitusavulle olemassa oikeudellista perustaa? 3. Voiko komissio toimittaa luettelon niistä takuista, joita Euroopan unioni on pyytänyt varmistaakseen, että kotimaassaan vainotut ihmiset, ja erityisesti Euroopan ulkopuolelta tulevat turvapaikanhakijat eivät kuulu näiden "laittomien maahanmuuttajien" joukkoon? 4. Kun muistetaan, että laittomien maahanmuuttajien, turvapaikkaa vaille jääneiden ja selvästi perusteettomia turvapaikkahakemuksia tehneiden ihmisten kohtelu vaihtelee suuresti jäsenvaltiosta toiseen, etenkin huostaanottoajan pituuden suhteen, niin sisältyikö Turkin hallitukselle tehtyyn Euroopan unionin rahoitusapua koskevaan tarjoukseen huostaanotettujen tiettyihin perusoikeuksiin liittyviä ehtoja, kuten huostaanottoajan lakisääteinen raja, oikeus juridiseen ja lääketieteelliseen apuun, ihmisarvon mukaiset olosuhteet jne.? 5. Voiko komissio antaa luettelon muusta EU:n Turkille tarjoamasta "laittoman maahanmuuton" torjumiseen tarkoitetusta avusta, sekä eritellä kunkin tapauksen oikeudellisen perustan? Komission jäsenen Hans Van den Broekinkomission puolesta antama vastaus (9. lokakuuta 1998) Neuvosto hyväksyi 26. tammikuuta 1998 toimintasuunnitelman Irakista ja alueen muista valtioista tulevien maahanmuuttajien suuren määrän torjumiseksi. Suunnitelman toteuttamisen yhteydessä neuvoston puheenjohtajan ja komission edustajat vierailivat Turkissa maaliskuussa 1998 keskustellakseen asiaan liittyvistä näkökohdista Turkin viranomaisten kanssa. Näissä keskusteluissa otettiin esille lukuisia kysymyksiä, myös arvoisan parlamentin jäsenen esittämä kysymys. Edellä mainitun vierailun jälkeen Turkki osallistui K4-komitean kokoukseen kesäkuussa 1998 keskustellakseen oikeus- ja sisäasioihin liittyvistä näkökohdista. Osana näitä tapahtumia mainitut kaksi osapuolta tarkastelevat tällä hetkellä eräitä mahdollisia yhteistyöalueita. Komissio ei ole pohtinut Turkkia koskevia konkreettisia avustushankkeita arvoisan parlamentin jäsenen tarkoittamalla alalla. Jos tällaisia hankkeita kuitenkin tulevaisuudessa suunniteltaisiin, komissio huolehtii luonnollisesti siitä, että niiden yhteydessä noudatetaan täysimääräisesti ihmisoikeuksia ja kansainvälisiä lakeja. Itävallan aloitteesta ja yhteistyössä YK:n pakolaisasiain päävaltuutetun (HCR) kanssa järjestetään turvapaikkakysymysten alalla koulutustoimintaa, jolla Turkin viranomaisille annetaan rajavalvontakoulutusta. Aloite rahoitetaan Odysseus-ohjelmasta. Komissio pitää hyvin tärkeänä sitä, että YK:n pakolaisasiain päävaltuutettu on osallisena kaikissa aloitteissa, jotka liittyvät turvapaikkaoikeuden noudattamiseen sekä turvapaikanhakijoita koskevien asiakirjojen käsittelyyn Turkissa.